მარტინ კაბაჩნიკი
მარტინ იზრაილის ძე კაბაჩნიკი (რუს. Мартин Израилевич Кабачник; დ. 27 აგვისტო (9 სექტემბერი), 1908, ეკატერინბურგი, ახლანდ. სვერდლოვსკი — გ. 15 აპრილი, 1997, მოსკოვი) — საბჭოთა ქიმიკოსი, სსრკ მეცნიერებათა აკადემიის აკადემიკოსი (1958). სოციალისტური შრომის გმირი (1978). სკკპ წევრი 1957 წლიდან. 1931 წელს დაამთავრა მოსკოვის მე-2 ქიმიურ-ტექნოლოგიური ინსტიტუტი. 1954 წლიდან სსრკ მეცნიერებათა აკადემიის ელემენტორგანული ნაერთების ინსტიტუტის ფოსფორორგანული ნაერთების ლაბორატორიის გამგე. მარტინ კაბაჩნიკის ძირითადი შრომები ეხება უმთავრესად ფოსფორორგანული ნაერთების ქიმიისა და ორგანული ქიმიის თეორიულ საკითხებს. შექმნა ტაუტომერიული წონასწორობის რაოდენობრივი თეორია, აღმოაჩინა ტაუტომერიის, მ.შ. თავისუფალი რადიკალების ქიმიის (ე.წ. მოხეტიალე ვალენტობის მოვლენა, 1950–60-იანი წწ.) ახალი სახეები. ლენინური (1974) და სსრკ სახელმწიფო პრემიის ლაურეატი (1946). დაჯილდოებულია ლენინის ორდენებით (1954, 1978), სხვა ორდენებითა და მედლებით.